정조 24년
庚申四月二十五日卯時上御熙政堂藥房入診大臣備局堂上引見入侍時藥房都提調李時秀提調徐邁修副提調曺允大假注書李基憲記事官金珍恪記注官承膺祚檢校待敎李存秀右副承旨閔昌爀假注書呂東植事變假注書崔漢翼領議政李秉模左議政沈煥之行刑曹判書李祖源兵曹判書金載瓚戶曹判書李在學吏曹判書徐龍輔知訓鍊徐有大刑曹參判申大顯行護軍申大謙李漢豐掌令韓啓玉校理沈奎魯醫官柳光翼金孝儉李敬培白成一李惟鑑以次進伏訖秉模等曰近日風氣不調聖體若何上曰數日風氣果爲不調日候過涼雨澤久閟誠爲悶然矣秉模等曰寢睡水剌之節何如上曰一樣矣時秀曰眼候近復常度乎上曰近得差可矣秉模等曰王大妃殿氣候何如上曰一樣矣秉模等曰惠慶宮氣候何如上曰今則益向差境漸臻常度方令內局製入雲母膏而似可從速夬復矣時秀曰伏承下敎萬萬慶幸矣時秀曰醫官待令入診何如上曰置之上曰近久不雨春牟不至於渴悶之境云耶秉模曰春年則不能善爲立種是爲可悶而旱乾旣不至大段似無致損之慮矣上曰近日風氣可謂乖宜自朝而吹竟日乃止非惟害稼亦妨於人反不如俗所謂日下風矣秉模曰雨暘失宜固爲妨農至於日候則雖無形象之可見關係則甚大而近日日候未得調順誠爲悶然矣上曰今年麥事果當何如云耶秉模曰今月之風不利於麥且必日候淸明然後方以爲好而今則每有微靄之氣至於秋牟則比春牟稍有善成之望云而姑未知兩麥之皆爲豐登否也近接湖南道啓則該道似無旱乾矣上曰來頭雨暘姑難預料而湖南一路中益山等邑所得無多海西稍爲周洽關西不免旱乾而大抵數日之風誠爲悶然雨暘失宜之外日候之不調尤不能弛慮矣上曰次對爲之秉模曰戶曹穀會減事姑未知何以劃給而當以草記仰奏矣上曰諸道漕稅護送之節果爲各別嚴飭乎秉模曰大體則果爲嚴而至於江華則輸運之路草岸縱橫勢難穩涉云須以若干石次次卸下似好矣上曰卸下之節亦令各別善爲之也秉模曰嶺南則右漕倉船運今幾來到而聖堂倉群山倉事當從後稟處矣上曰日前禮判所奏講製科規事卿意以爲如何領相李秉模曰講製兼行之論固爲好矣而至若臺疏所陳今科誦上經後科試下經之論其有效益恐未可必也蓋其誦上經之時未必念及於下經試下經之時亦難竝記其上經矣上曰大抵取士之道當以鄕擧里選爲第一良法而今旣不能行之則多般科弊誠難猝革其外則亦惟在於試官之得人儒生之善讀與否顧安用法制爲哉然而科場紛沓莫如近日今番庭試鄕外儒生之夥然前所未有矣在昔肅廟朝及先朝屢設科試時或廣取而儒生之過萬數僅爲一次矣近來則甲寅年過二萬今番過三萬是豈人才之菀興而然耶民風俗習有足推知者矣雖以監試言之臨期紛沓番番必然故向筵禮判有所奏達而以第試之爲批欲觀成效之如何儒生輩若於設講之初相與觀望不卽赴講則有非朝令之本意先自卿相家子弟卽速呈單趁期應講俾無臨時紛沓之患而在京儒生若有無端不卽應講者則當依限後例施行卿等須以此意出諭子姪輩也旣以科儒爲名則小學一帙必有平素之講習者矣秉模曰今香慶科觀光之類旣甚夥然場屋紛沓勢所必至而至於執耒把鋤之類亦隨以坌集則此實前所未有而秋來監試亦有坌沓之慮今此照訖講之先期捧講定限畢試可防臨期紛遝之患儒生輩雖有實才見屈之說旣已設令則有不可顧矣秉模曰近見三南諸道官門聚點狀啓則因其聚點修築堤堰之邑非不多矣而間有以前已畢修築爲言有若昨年一年之內工役已完更無可役者然臣實未曉也大抵堤堰之政非但潰缺處修築而已年復年來疏之又疏假令幾年用力幾年食效此所以爲先勞後逸之道今若一番修築彌縫外面仍不思繼以疎鑿之道則雖有修築之名奚救堙塞之弊哉農政一事自奉年來飭敎內而廟堂外而營邑唯日孜孜永爲不易之程課者惟在於此而農政之中堤堰與洑最重且緊貯水之方秋勝於春更令三南道臣詳悉此意益勉來效且念春秋行部時及無時摘奸固是不可廢之事而所謂監考輩稱以摘奸債預爲收斂於作者云此若不禁課農反爲病農之竇然難防者衆民之口此後按廉之行自可現發罪在營屬則罪道臣罪在邑屬則罪該倅之意嚴明知委何如上曰依爲之出擧條秉模曰大抵堤堰之政必貴疎鑿疎鑿一寸有一寸之效疎鑿二寸有二寸之效若不用力疎鑿一番彌縫而止則豈有堤堰之效乎上曰凡事用力十分食效五六分則其所食之效雖不當其用力之勞以近世事功言之則亦不可謂食效之淺者矣上曰湖南一路則昨年年事最不及於他道係是積憊之餘其所接濟之方尤爲關念矣秉模曰昨年則八路均登故一處之稍歉卽不過洪爐之雪也諸道之豐穰有可以掩蓋一路之不足雖以今番科儒之多都下市直亦不落下今春兩麥姑難占豐而鄕外市直一向無減云至於畿農則再昨年亦爲大登矣然而民間則粒米狼戾殆有穀賤之慮百姓足君誰與不足雖有古語而物賤則貴必有其徵朝家亦於屢豐之餘不免放過未圖備預之策日後若有水旱之憂則接濟之道着手無地矣上曰卿言誠是矣昨年則果爲放過矣秉模曰備預之政當以貿儲爲良策而關西及三南竝無貿置之擧至賤之穀誠甚可惜矣上曰誠如卿言此事果不成說而到今亦有後時之歎矣秉模曰今則果爲晩時矣秉模曰日前次對筵退後御營大將李得濟謂有難安之端來言於臣等而旣非廟務似屬私事故使不得畢其說矣追聞事實向於閤外與前兵曹判書趙鎭寬有所言說而辭氣噴大損朝體云伊後難安之端未知何指而論其本事則所失先自御將且本兵之長卽是管轄各營之地凡有可否得失隨事論辨雖無所不可豈容壞體乃爾御營大將李得濟施以譴罷之典何如上曰依爲之出擧條上曰御將事果緣何而有此耶秉模曰日前次對前兵判以禁軍別將崔東岳決棍事仰奏而以該將臣事援引爲言且於語次不稱官銜單擧姓名故該將臣以是爲自引之端至於此境云矣上曰微細之事何至於是乎秉模曰前兵判亦有不能嚴正之失事當問備而體統所在恐不無兩非之嫌故不爲擧論矣昌爀曰御營大將李得濟施以譴罷之典事命下矣將兵之任不可一刻無摠察之人何以爲之而兼帶左邊捕盜大將則如前之時有他邊大將兼察之例今番則何以爲之乎上曰御營大將出代間訓將兼察捕將亦以他邊大將兼察牌招聽傳敎可也出擧條上曰左相則別無可奏事乎煥之曰講製科規則禮判所奏誠爲好矣臺疏所陳一經講事在昔先朝定制施行因事中撤今若復舊遵行必有其效矣至於批旨中老少區別之敎寔出曲諒之聖念而雖年五十以上者無註無釋之一經講亦無不能記誦之慮臺疏中今科誦上經後科試下經之論似不若一經之爲專一此則恐不可議到矣上曰奏請使發行日字不必以七月爲定卿須更爲商量好矣而六月旣値極熱五月亦難治發以來月望前後爲定未知如何耶若於來月入去則當於何時回還耶秉模曰發行後百日似當回還矣敎允大曰雲母膏果有新製者云耶允大曰見存者皆前所製置而新製則無之矣上曰當以新製入用提調出去以爲監製之地也邁修先退敎祖源曰今日本曹有完決文書之當爲入啓者乎祖源曰有之矣上曰卿與亞堂出去赴坐可也祖源大顯先退上曰刑判近甚衰憊矣時秀曰重聽之證近亦有加矣在學曰日前奉常主簿牟達謙所奏宗廟祭享所用木柷以鍮改造事批旨內以此定式宮享與其外可以倣用處亦用此例事命下故定計士看審則宗廟永寧殿景慕宮皆有木柷當以鍮改造而其外祭享諸處則皆無木柷何以爲之乎上曰意謂是俗所謂竹億今聞名色各異竹億旣有鍮造鍮柷一款置之可也出擧條在學曰臣以前任兵曹事有所仰奏矣仍奏曰訓鍊正副正經西北邊將然後始除守令旣有定式故依此遵行但西北邊將作窠旣罕非每都目所出故正副正之未經守令者他無遷轉之路因此而經僉以下亦未免積薪之歎且或有情勢之不可冒赴者故多所掣礙誠爲可悶向日筵中以武監察擇差事已有下敎矣勿論都政散政或値當窠不出之時或有情理難久之人則移除監察定其朔數考其勤慢以作守令階梯則擇差之道疎通之政恐爲合宜而係是官方變通下詢大臣及吏判處之何如上曰大臣之意何如秉模曰蔭官監察亦是詞訟而爲守令之階則兵判所奏實合變通之政至於朔數以六朔爲定恐宜矣時秀曰正副正未遷則經僉以下次次積滯不可無變通之道以監察爲守令階梯待滿六朔然後擧擬則誠爲兩便矣上曰吏判亦陳所見可也龍輔曰此事曾與前兵判消詳講確武臣疏滯之方監察擇差之道兩得其宜無容更議而第監察有窠之時每以正副正以下兵批時仕人差出則吏批窠闕之見縮多有掣礙之端此則無論正副正與經僉隨其遷轉必以吏批時仕中差代然後兩銓俱無所礙以此定式施行似好矣秉模曰僉議旣無參差依此定式施行之意分付何如上曰依爲之出擧條龍輔曰昨因上京守令催促草記其中有身病人更爲申飭下送事批下矣潭陽府使金履銈屢度催促終不下去事體所在誠極未安自本曹今方草記請勘而聞其實病與情理則果是難强云矣上曰然則改差可也煥之曰結城縣監李永老以其祖母之病姑難離捨還官云此時守令不可曠官似宜一體改差故因言端敢此仰達矣上曰依爲之煥之曰羅州牧使任焴以親病受由上京時月之內亦無還官之勢云且其瓜限在今六月而當此民事方殷之際一時曠官甚可悶矣上曰情理旣如是則勢難督還課農之時曠官可悶亦爲改差可也竝出擧條仍命書榻敎曰政官牌招開政漢翼承命出傳龍輔曰今番朝官士庶推恩時前守門將金宇觀以乙巳生載錄於官案故入於加資至經僉樞而追聞宇觀生年乃己巳非乙巳矣旣覺之後不可仍置所授加資及僉樞望單竝勿施何如出擧條上曰金宇觀之年旣未滿七十則雖有加資文蹟渠豈敢懸着玉圈乎誠爲逾濫矣龍輔曰渠果自首有此現發而且是部薦似無足深責矣秉模曰此若論罪必至大段旣已勿施仍置似好矣上曰然矣雖不必加之罪罰渠之所爲誠爲逾濫矣龍輔曰因持平趙恒鎭上疏品職追贈之衆所共知大家名族三代雖無玉署令銓臣詢于大臣而思所以闊狹之道至於戶兵之贈務存詳審無若近弊事批旨內有令該堂稟處之命矣戶兵參之贈近年以來或不無僥濫之弊故除非世所共知之班閥未嘗輕許而至於吏參贈職雖大家名族未經玉署則不得擧論卽是金石科條今不可輕議闊狹置之何如上曰依爲之出擧條命臺諫進前啓玉進奏曰三司合啓及兩司合啓以諫院不備不得陳奏憲府則無前啓矣上曰諫臺何不入來云耶昌爀曰皆有身病云矣上曰臺諫去來承宣何不預爲詳知錄入於笏記中乎敎啓玉曰新啓則有之乎啓玉曰有之矣啓玉曰近來遐方民俗愚頑不知老老長長之義年前鄕飮酒禮儀式鄕約五條頒下八路其時道臣守令奉審施行使各面里擇定訓長家諭戶敎蔚然有可觀之風矣不過數三朔擧行而更不修擧愚頑之習一如前日臣所居之邑如是則一路之事可以推知一路如是則諸道事亦可推知請申飭道臣及守令永爲定式節目必於農務之暇申明修擧上曰惟在營邑擧行之如何何必別爲更飭乎出擧條上曰關東伯纔已內移而該道數遞甚爲可悶矣秉模曰以遞來者言之眞所謂此行無異登仙以該道事言之亦可謂無端數遞矣上曰道臣治績雖不係於蔘政此道伯則莅任以後蔘政旣多不善松政亦甚解弛而向來海弊雖非故犯蓋其爲人有欠於做事邊而然矣秉模曰果然矣秉模曰然矣秉模曰江原監司南公轍今已內移差代矣玉署之長比諸外藩輕重懸殊而該道數遞無如近日且當農殷之時民事可悶今姑仍任似好故敢此仰達矣上曰左右相之意何如煥之曰關東道臣年來數遞誠可悶矣時秀曰藩任一遞易大關民邑之弊關東道臣之數遞誠可悶矣上曰依爲之出擧條上曰新伯疏則還給而江華留守今當遞免其代以新伯擬入好矣仍命書江華留守洪明浩疏批訖命退諸臣以次退出